Jeg er enormt træt af, hele tiden at få af vide hvor forfærdelige politikere er, jeg er bekymret for den distance jeg oplever mellem politikere og vælgere og jeg er bekymret for den manglende respekt der er for folkevalgte.

Jeg er enormt træt af, hele tiden at få af vide hvor forfærdelige politikere er

Hvis ansvar er den stigende politikerlede? På mange punkter er det de folkevalgte og de politiske partiers ansvar, men jeg mener også at vælgerne i Danmark har et ansvar. Den stigende politikerlede gør at distancen mellem politiker og vælger bliver større og større, selvom den naturligt er ret kort i vores land og demokrati.

Gode muligheder for politikerkontakt

På Folketingets, regionernes og kommunernes hjemmeside kan man finde telefonnumre og mailadresser og nogle steder endda politikeres private adresse. Ligeledes er langt størstedelen af de danske politikere på sociale medier. Muligheden for at opsøge dialog med en folkevalgt politiker er enormt let tilgængelig og jeg oplever heldigvis at rigtig mange udnytter den lette adgang til dialog.

Jeg er udemærket klar over, at nogle borgere vil opleve at politikere ikke får svaret på deres henvendelser på en tilfredsstillende måde. Men jeg vil vove at påstå at andelen af vælgere der aldrig henvender sig, men til gengæld brokker sig enormt meget, er langt større.

Det er et fåtal af vælgere der aktivt arbejder for at møde deres politikere

Jeg mener at alt for mange vælgere i dag bruger deres politiske drøftelser på at brokke sig over politikere, men uden nogensinde at gøre noget ved det. På trods af, at politikere aktivt arbejder for at møde alverdens dele af vores samfund, er det et fåtal af vælgere der aktivt arbejder for at møde deres politikere.

Bødestraf som løsning

Det bringer mig videre til de mennesker der vælger ikke at stemme eller som stemmer blankt. Alle mennesker der har gennemført folkeskolens 9. klasse bør være oplyste og i stand til at træffe et valg om hvilke politikere de ønsker der skal repræsentere dem. Alligevel oplever vi mange mennesker der af den ene eller den anden grund aktivt træffer et valg om ikke at stemme og ikke deltage i demokratiet. Jeg mener de mennesker bør straffes med bøde eller samfundstjeneste.

➜ Læs også: Lad os få den politiske samtale tilbage

Jeg mener ikke, at man kan tillade sig at undlade at deltage i vores demokrati

Jeg mener ikke, at man kan tillade sig at undlade at deltage i vores demokrati og jeg mener ikke det kan forsvares. Hvis man aktivt tager et valg om, at ingen af de opstillede politikere er gode nok, bør men selv påtage sig et ansvar. Enten ved at præsentere et alternativ til vores folkestyre eller ved selv at stille sig til rådighed.

Jeg er bekymret for de mange mennesker der kalder politikere for løgnere, grådige og egoistiske. Jeg er bekymret for, hvordan de folkevalgte skal nå dem og jeg er bekymret for de menneskers manglende interesse i vores samfund.

Demokratiet er uden alternativ

Der findes ikke et alternativ til demokrati og ytringsfrihed, som jeg mener kan sikre en sund samfundsudvikling. De som ikke vil deltage i demokratiet modarbejder det sunde demokrati.

Politikerne kan gøre rigtig meget for at stoppe mistilliden til dem, men det kræver dialog. Dialog er gensidigt og kræver derfor at de der har mistilliden selv tager et initiativ.

De som ikke vil deltage i demokratiet modarbejder det sunde demokrati

De der ikke vil være en del af vores demokrati, bliver nødt til at stå til ansvar for det.